SKRIFTLIG FORESPØRGSEL E-2900/01

af Bart Staes (Verts/ALE) til Kommissionen

(22. oktober 2001)

Om: Rekrutteringsprocedurens forløb ved kontoret for teknisk bistand i forbindelse med Socrates-programmet

Kommissionen har ikke besvaret den detaljerede liste med spørgsmål i skriftlig forespørgsel E 1681/01(1) om forløbet af rekrutteringsproceduren ved kontoret for teknisk bistand i forbindelse med Socrates-programmet. Kommissionen anmodes derfor atter om at besvare følgende spørgsmål:

1. Hvem er ansvarlig for de diskriminerende stillingsopslag i The Bulletin(2)?

2. Vil Socrates-kontoret fremover føre en ikke-diskriminerende personalepolitik? I benægtende fald, hvorfor ikke?

3. Hvor mange ansøgere havde engelsk som modersmål?

4. Hvor mange ansøgere havde fransk som modersmål?

5. Hvor mange ansøgere havde hverken engelsk eller fransk som modersmål?

6. Hvor mange ansøgere havde læst i mere end ét år ved et engelsksproget universitet?

7. Hvor mange ansøgere havde læst i mere end ét år ved et fransksproget universitet?

8. Hvor mange ansøgere havde hverken læst ved engelsksprogede eller fransksprogede universiteter?

9. Hvor mange af de ansøgere, der blev indkaldt til samtale, havde engelsk som modersmål?

10. Hvor mange af de ansøgere, der blev indkaldt til samtale, havde fransk som modersmål?

11. Hvor mange af de ansøgere, der blev indkaldt til samtale, havde hverken engelsk eller fransk som modersmål?

12. Hvor mange af de ansøgere, der blev indkaldt til samtale, havde læst i mere end ét år ved et engelsksproget universitet?

13. Hvor mange af de ansøgere, der blev indkaldt til samtale, havde læst i mere end ét år ved et fransksproget universitet?

14. Hvor mange af de ansøgere, der blev indkaldt til samtale, havde hverken læst ved et engelsk- eller et fransksproget universitet?

15. Hvad er de rekrutterede medarbejderes modersmål?

(1) EFT C 93 E af 18.4.2002, s. 18.

(2) The Brussels based Socrates, Leonardo and Youth Technical Assistance Office, assists the European Commission At present the following opportunities (m/f) exist: Assistants The major requirements are language knowledge (English mother tongue, excellent French and German and another union language Administrative Officer English mother tongue, excellent command of French and another union language. Bulletin, 07/12/00, s. 66. Socrates, Leonardo & Youth Technical Assistance Office assists the European Commission has a vacant post for a (m/f) Communications Officer Excellent command of spoken English and French mother tongue a plus. Bulletin 01/03/01, s. 59.

Svar afgivet på Kommissionens vegne af Viviane Reding

(3. december 2001)

Som supplement til det fælles svar på det ærede medlems skriftlige forespørgsler E-1681/01 og E-1682/01 om samme emne ønsker Kommissionen at understrege, at kontoret for teknisk bistand til Socrates, Leonardo og Ungdom er et privatretligt organ, som selvfølgelig skal overholde de gældende regler for området på nationalt og/eller fællesskabsplan, men at dette organ i øvrigt selv har ansvaret for den førte ansættelsespolitik, som må tage hensyn til sproglige behov, som undertiden kan være meget specielle.

I spørgsmålet om ansættelsesprocedurens forløb i de to pågældende stillingstilbud har kontoret for teknisk bistand oplyst, at:

- der indgik 88 ansøgninger fra 21 personer med engelsk som modersmål, 25 med fransk som modersmål og 42 personer, hvis modersmål var et andet sprog end disse to;

- der blev ansat 5 personer: en med engelsk som modersmål, en med fransk som modersmål og tre personer, hvis modersmål hverken var engelsk eller fransk.

Disse tal synes at vise, at de kritiserede vendinger i stillingsopslagene ikke har haft nogen væsentlig diskriminerende virkning. Det skal endvidere understreges, at kontoret for teknisk bistand har meddelt, at det vil sørge for, at de vendinger, der kan opfattes som diskriminerende, ikke bliver brugt i de kommende stillingsopslag.

Mere detaljerede statistikker om disse to ansættelsesprocedurer vil blive oversendt direkte til det ærede medlem og til Parlamentets Generalsekretariat.